Il-Kummissjoni esprimiet is-sodisfazzjon tagħha dwar id-deċiżjoni tal-lum tal-Kunsill biex jiġu adottati d-direttivi tan-negozjati għal taħditiet kummerċjali mal-Istati Uniti, biex b'hekk tkompli twettaq l-implimentazzjoni tad-Dikjarazzjoni Konġunta miftiehma mill-President Juncker u l-President Trump f'Lulju 2018. L-Istati Membri tal-Unjoni Ewropea taw lill-Kummissjoni l-approvazzjoni tagħhom biex tibda negozjati formali mal-Istati Uniti dwar żewġ ftehimiet, waħda dwar il-valutazzjoni tal-konformità, u l-oħra dwar l-eliminazzjoni ta' tariffi fuq prodotti industrijali. Dan seħħ biss tliet xhur wara li l-Kummissjoni Ewropea kienet ressqet il-mandati, u f'konformità mal-konklużjonijiet tal-Kunsill Ewropew ta' Marzu, li matulu l-mexxejja tal-UE talbu “implimentazzjoni b'ħeffa tal-elementi kollha tad-Dikjarazzjoni Konġunta bejn l-Istati Uniti u l-UE tal-25 ta' Lulju 2018”. Il-President tal-Kummissjoni Ewropea, Jean-Claude Juncker qal: “L-Unjoni Ewropea qed twettaq dak li l-President Trump u jien ftehemna dwaru nhar il-25 ta' Lulju 2018. Fil-kummerċ aħna rridu sitwazzjoni li jgawdi fiha kulħadd, li tkun ta' benefiċċju kemm għall-UE kif ukoll għall-Istati Uniti. Irridu b'mod partikolari nnaqqsu t-tariffi fuq il-prodotti industrijali peress li dawn jistgħu jwasslu għal żieda addizzjonali ta' madwar EUR 26 biljun fl-esportazzjonijiet tal-UE u tal-Istati Uniti. L-Unjoni Ewropea u l-Istati Uniti għandhom waħda mill-aktar relazzjonijiet ekonomiċi importanti fid-dinja. Irridu nkomplu nsaħħu l-kummerċ ta' bejnietna abbażi tal-ispirtu pożittiv ta' Lulju li għadda.” Il-Kummissarju tal-UE għall-Kummerċ Cecilia Malmström qalet: “Din hija deċiżjoni pożittiva li se tgħin biex jittaffew it-tensjonijiet kummerċjali. Issa ninsabu lesti biex nibdew taħditiet formali dwar dawn iż-żewġ ftehimiet b'għanijiet immirati, li se jġibu benefiċċji tanġibbli għan-nies u għall-ekonomiji fuq iż-żewġ naħat tal-Atlantiku. Ninsab konvinta li kulħadd jista' jgawdi mit-tneħħija tal-ostakoli ta' bejnietna għall-kummerċ.” Id-direttivi għan-negozjati jkopru żewġ ftehimiet potenzjali mal-Istati Uniti: F'konformità mad-direttivi miftiehma mill-gvernijiet tal-UE, il-Kummissjoni se tkompli teżamina l-impatti ekonomiċi, ambjentali u soċjali potenzjali tal-ftehim, filwaqt li tqis l-impenji tal-UE fi ftehimiet internazzjonali, inkluż il-Ftehim ta' Pariġi dwar it-tibdil fil-klima. Din il-valutazzjoni, kif ukoll il-proċedura tan-negozjar stess, se jitwettqu permezz ta' djalogu regolari mal-Parlament Ewropew, l-Istati Membri, is-soċjetà ċivili u l-partijiet ikkonċernati relevanti kollha, f'konformità mal-impenn tal-Kummissjoni Ewropea għat-trasparenza. Bħala parti mill-impenn tagħha għal politika kummerċjali inklużiva, il-Kummissjoni bħalissa qed twettaq konsultazzjoni pubblika dwar il-kooperazzjoni regolatorja volontarja. Analiżi ekonomika mwettqa mill-Kummissjoni Ewropea diġà tindika li ftehim bejn l-UE u l-Istati Uniti dwar l-eliminazzjoni ta' tariffi fuq prodotti industrijali żżid l-esportazzjonijiet tal-UE lejn l-Istati Uniti bi 8 %, u l-esportazzjonijiet tal-Istati Uniti lejn l-UE b'9 % sal-2033. Dan jikkorrispondi għal qligħ addizzjonali ta' EUR 27 biljun u EUR 26 biljun f'esportazzjonijiet tal-UE u tal-Istati Uniti rispettivament. Il-Kuntest Bħala riżultat dirett tal-laqgħa tal-25 ta' Lulju 2018 tal-President Juncker mal-President Trump, u d-Dikjarazzjoni Konġunta miftiehma miż-żewġ naħat, ma ġiet imposta l-ebda tariffa ġdida, inkluż dwar il-karozzi u l-parts tal-karozzi, filwaqt li l-UE u l-Istati Uniti qed jaħdmu biex jeliminaw it-tariffi industrijali eżistenti kollha kif ukoll biex itejbu l-kooperazzjoni. Sa minn Lulju 2018, l-UE u l-Istati Uniti kienu qed jaħdmu permezz tal-Grupp ta' Ħidma Eżekuttiv tal-Istati Uniti u tal-UE biex jimplimentaw l-azzjonijiet miftiehma fid-Dikjarazzjoni. F'Jannar 2019, il-Kummissjoni ppreżentat lill-Istati Membri proposti għal mandati ta' negozjar biex jitneħħew it-tariffi industrijali u biex jiġu ffaċilitati l-valutazzjonijiet tal-konformità mal-Istati Uniti. Id-deċiżjoni tal-lum tiffinalizza dan il-proċess ta' approvazzjoni. Fir-rigward ta' aspetti oħra tad-Dikjarazzjoni Konġunta, l-Istati Uniti issa huma l-fornitur prinċipali tal-Ewropa għall-fażola tas-sojja u dalwaqt se jkunu jistgħu jespandu s-suq tagħhom wara li l-Kummissjoni Ewropea ddeċidiet li tniedi l-proċess biex tawtorizza l-użu tal-fażola tas-sojja tal-Istati Uniti għall-bijofjuwils. Il-Kummissjoni Ewropea se toħroġ l-aħħar ċifri għada. Ċifri riċenti wrew ukoll żieda qawwija fil-kunsinni ta' gass naturali likwifikat (LNG) mill-Istati Uniti f'Ottubru u f'Novembru 2018. L-UE identifikat ukoll għadd ta' oqsma fejn il-kooperazzjoni volontarja dwar kwistjonijiet regolatorji mal-Istati Uniti tista' twassal għal riżultati sostanzjali b'ħeffa. Għal Aktar Informazzjoni Dikjarazzjoni Konġunta bejn l-Istati Uniti u l-UE ta' Lulju 2018 L-analiżi ekonomika tal-Kummissjoni Skeda informattiva - qligħ ekonomiku bl-eliminazzjoni tat-tariffi industrijali bejn l-UE u l-Istati Uniti Konsultazzjoni Pubblika dwar il-Kooperazzjoni Regolatorja bejn l-UE u l-Istati Uniti Aktar informazzjoni dwar ir-relazzjoni kummerċjali attwali bejn l-UE u l-Istati Uniti